2001/607/EY: Komission päätös, tehty 19 päivänä heinäkuuta 2001, ekologisista arviointiperusteista yhteisön ympäristömerkin myöntämiseksi käsitiskiaineille (ETA:n kannalta merkityksellinen teksti) (tiedoksiannettu numerolla K(2001) 1989)



Virallinen lehti nro L 214 , 08/08/2001 s. 0030 - 0042



Komission päätös, tehty 19 päivänä heinäkuuta 2001, ekologisista arviointiperusteista yhteisön ympäristömerkin myöntämiseksi käsitiskiaineille (tiedoksiannettu numerolla K(2001) 1989) (ETA:n kannalta merkityksellinen teksti) (2001/607/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tarkistetusta yhteisön ympäristömerkin myöntämisjärjestelmästä 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1980/2000(1) ja erityisesti sen 3, 4 ja 6 artiklan, sekä katsoo seuraavaa: (1) Asetuksen (EY) N:o 1980/2000 3 artiklan mukaan ympäristömerkki voidaan myöntää tuotteelle, jolla on ominaisuuksia, joiden ansiosta se voi vaikuttaa merkittävästi keskeisten ympäristönäkökohtien parantamiseen. (2) Asetuksen (EY) N:o 1980/2000 4 artiklassa säädetään, että erityiset ympäristömerkin myöntämisperusteet vahvistetaan tuoteryhmittäin. (3) Tässä päätöksessä säädetyt toimenpiteet on laadittu ja hyväksytty asetuksen (EY) N:o 1980/2000 6 artiklassa säädettyjen ympäristömerkkien myöntämisperusteiden vahvistamisessa noudatettavien menettelyjen mukaisesti. (4) Tässä päätöksessä säädetyt toimenpiteet ovat asetuksen (EY) N:o 1980/2000 17 artiklalla perustetun komitean lausunnon mukaiset, ON TEHNYT TÄMÄN PÄÄTÖKSEN: 1 artikla Tuoteryhmällä "käsitiskiaineet" (jäljempänä "tuoteryhmä") tarkoitetaan seuraavia tuotteita: "Kaikki pesuaineet, joita on tarkoitus käyttää muun muassa lautasten, pöytäastioiden, ruokailuvälineiden, patojen, kattiloiden ja muiden keittiövälineiden käsinpesuun." 2 artikla Tuoteryhmän ympäristövaikutukset ja käyttökelpoisuus arvioidaan liitteessä esitettyjen erityisten ekologisten arviointiperusteiden mukaisesti. 3 artikla Tuoteryhmän määritelmä ja tuoteryhmää koskevat arviointiperusteet ovat voimassa kolme vuotta tämän päätöksen voimaantulopäivästä. Jos ennen tämän ajanjakson päättymistä ei ole annettu tarkistettuja ekologisia arviointiperusteita, perusteiden voimassaoloa jatketaan vuodella. 4 artikla Hallinnollisia tarkoituksia varten tälle tuoteryhmälle annetaan tunnusnumero "019". 5 artikla Tämä päätös on osoitettu kaikille jäsenvaltioille. Tehty Brysselissä 19 päivänä heinäkuuta 2001. Komission puolesta Margot Wallström Komission jäsen (1) EYVL L 237, 21.9.2000, s. 1. LIITE YLEISET PERIAATTEET Saadakseen ympäristömerkin käsitiskiaineen (jäljempänä "tuote") on kuuluttava 1 artiklassa määriteltyyn tuoteryhmään ja täytettävä tässä liitteessä esitetyt arviointiperusteet, ja hakemuksen yhteydessä on esitettävä arviointiperusteissa ja teknisessä lisäyksessä mainitut testaustulokset. Tarvittaessa voidaan käyttää muita testimenetelmiä, jos hakemusten arvioinnista vastaava toimivaltainen elin (jäljempänä "toimivaltainen elin") hyväksyy niiden vastaavuuden. Jollei testejä mainita erikseen, tai jos niiden mainitaan olevan ainoastaan tarkastusta tai valvontaa varten, toimivaltaisen elimen on turvauduttava tapauksesta riippuen hakijan toimittamiin vakuutuksiin ja asiakirjoihin ja/tai riippumattomiin tarkistuksiin. Jos erityisiä asiakirjoja ja/tai vakuutuksia vaaditaan, niiden toimittamisesta vastaa(vat) tarpeen mukaan hakija ja/tai valmistaja(t) ja/tai toimittaja(t). Kun perusteissa viitataan valmistusaineisiin, näillä tarkoitetaan aineita ja valmisteita. Hakemuksen arvioinnissa ja tässä liitteessä vahvistettujen arviointiperusteiden vaatimustenmukaisuuden tarkastuksessa toimivaltaisten elinten suositellaan ottavan huomioon tunnustettujen ympäristönhallintojärjestelmien kuten EU:n ympäristöasioiden hallinta- ja auditointijärjestelmä EMASin tai ISO 14001 -standardin noudattamisen (huomautus: näiden hallintojärjestelmien soveltaminen ei ole pakollista). Näiden perusteiden avulla pyritään: - vähentämään myrkyllisten tai muuten saastuttavien aineiden päästöjä vesiympäristöön, - vähentämään tai ehkäisemään vaarallisten aineiden käytöstä terveydelle tai ympäristölle aiheutuvia vaaroja, - vähentämään pakkausjätteen määrää, - jakamaan tietoa, joka auttaa kuluttajia käyttämään tuotetta tehokkaasti ja mahdollisimman vähäisiä ympäristövaikutuksia aiheuttaen. Vaatimukset on asetettu tasolle, joka suosii ympäristövaikutuksiltaan vähäisten käsitiskiaineiden merkitsemistä. EKOLOGISET ARVIOINTIPERUSTEET 1. Myrkyllisyys vesiviljelijöille Kriittinen laimennusmäärä - toksisuus (CDVtox) lasketaan kullekin valmistusaineelle (i) yhtälöllä >PIC FILE= "L_2001214FI.003102.TIF"> jossa massa (i) on valmistusaineen massa yhtä tiskivesilitraa kohden suositellussa annoksessa, LF kuormituskerroin ja LTE pitkäaikaisia toksisuusvaikutuksia aiheuttava valmistusaineen pitoisuus. Muuttujien LF ja LTE arvot annetaan lisäyksen I kohdassa A olevassa pesuaineiden valmistusainetietokannassa (DID-luettelossa). Jos kyseessä olevaa valmistusainetta ei ole mainittu DID-luettelossa, hakijan on arvioitava muuttujien arvot käyttämällä lisäyksen I kohdassa B kuvattua menettelytapaa. Tuotteen CDVtox -arvo on kaikkien valmistusaineiden CDVtox -arvojen summa. Yhtä tiskivesilitraa kohden ilmoitetun suositellun annoksen CDVtox -arvo ei saa olla suurempi kuin 170 litraa. Toimivaltaiselle elimelle on ilmoitettava tuotteen täsmällinen koostumus sekä yksityiskohtaiset CDVtox -laskelmat, joista käy ilmi tämän arviointiperusteen noudattaminen. 2. Pinta-aktiivisten aineiden biologinen hajoavuus a) Nopea biologinen hajoavuus (aerobinen) Kaikkien tuotteessa käytettyjen pinta-aktiivisten aineiden on oltava nopeasti biologisesti hajoavia. Toimivaltaiselle elimelle on ilmoitettava tuotteen täsmällinen koostumus. DID-luettelosta (katso lisäyksen I kohta A) käy ilmi, onko tietty pinta-aktiivinen aine aerobisesti biologisesti hajoava (eli niitä aineita, joiden kohdalla on aerobista biologista hajoavuutta koskevassa sarakkeessa "K", ei saa käyttää). Niistä pinta-aktiivisista aineista, joita ei ole mainittu DID-luettelossa, on esitettävä julkaisuista tai muista lähteistä saadut asiaankuuluvat tiedot tai asianmukaiset testitulokset, jotka osoittavat niiden olevan aerobisesti biologisesti hajoavia. Nopean biologisen hajoavuuden testaamiseen on käytettävä vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetussa neuvoston direktiivissä 67/548/ETY(1) ja sen myöhemmissä muutoksissa tarkoitettuja menetelmiä ja etenkin direktiivin liitteessä V olevassa C.4 kohdassa kuvattuja menetelmiä tai vastaavia OECD 301 A-F-testimenetelmiä tai vastaavia ISO-testejä. Kymmenen vuorokauden mittausajan periaatetta ei sovelleta. Direktiivin 67/548/ETY liitteessä V olevassa C.4-A ja C.4-B kohdassa tarkoitettujen testien (ja vastaavien OECD 301 A- ja E-testien sekä vastaavien ISO-testien) kynnysarvo on 70 %, ja direktiivin 67/548/ETY liitteessä V olevassa C.4-C, C.4-D, C.4-E ja C.4-F kohdassa tarkoitettujen testien (ja vastaavien OECD 301 B-, F-, D- ja C- testien sekä vastaavien ISO-testien) kynnysarvo on 60 %. b) Anaerobinen biologinen hajoavuus Kaikkien tuotteessa käytettyjen pinta-aktiivisten aineiden on oltava biologisesti hajoavia anaerobisissa olosuhteissa. Tuotteen täsmällinen koostumus on ilmoitettava. DID-luettelosta (katso lisäyksen I kohta A) käy ilmi, onko tietty pinta-aktiivinen aine anaerobisesti biologisesti hajoava (eli niitä aineita, joiden kohdalla on anaerobista biologista hajoavuutta koskevassa sarakkeessa "K", ei saa käyttää). Niistä pinta-aktiivisista aineista, joita ei ole mainittu DID-luettelossa, on esitettävä julkaisuista tai muista lähteistä saadut asiaankuuluvat tiedot tai asianmukaiset testitulokset, jotka osoittavat niiden olevan anaerobisesti biologisesti hajoavia. Anaerobisen hajoavuuden referenssitesti on ISO 11734 (ECETOC nro. 28, kesäkuu 1988) tai vastaava testimenetelmä. Hajoavuuden on oltava vähintään 60 % anaerobisissa olosuhteissa. 3. Vaaralliset tai myrkylliset aineet tai valmisteet a) Tuote ei saa sisältää seuraavia valmistusaineita tuotteen ainesosana tai jonkin tuotteeseen sisältyvän valmisteen osana: - alkyylifenolietoksylaatit (APEO) - kvaternaariset ammoniumyhdisteet - trikloorihiilivedyt - EDTA (eteenidiamiinitetraetikkahappo) - NTA (nitrilotrietikkahappo) - polyglykoliliuottimet: polyeteeniglykolit - nitromyskit ja polysykliset myskit, muun muassa seuraavat: ksyleenimyski: 5-tert-butyyli-2,4,6-trinitro-m-ksyleeni synteettinen ambramyski: 4-tert-butyyli-3-metoksi-2,6-dinitrotolueeni moskene: 1,1,3,3,5-pentametyyli-4,6-dinitroindaani tiibetinmyski: 1-tert-butyyli-3,4,5-trimetyyli-2,6-dinitrobentseeni ketonimyski: 4'-tert-butyyli-2'6'-dimetyyli-3',5'-dinitroasetafenoni HHCB 1,3,4,6,7,8-heksahydro-4,6,6,7,8,8-heksametyylisyklopenta(g)-2-bentsopyreeni) AHTN (6-asetyyli-1,1,2,4,4,7-heksametyylitetraliini) b) Tuote ei saa sisältää valmistusaineita, joihin on liitetty vaarallisuutta osoittava lauseke R40 (rajallista näyttöä karsinogeenisesta vaikutuksesta), R45 (aiheuttaa syöpäsairauden vaaraa), R46 (saattaa aiheuttaa periytyviä perimävaurioita), R49 (aiheuttaa syöpäsairauden vaaraa hengitettynä), R68 (pysyvien vaurioiden vaara), R50/53 (erittäin myrkyllistä vesieliöille, voi aiheuttaa pitkäaikaisia haittavaikutuksia vesiympäristössä), R51/53 (myrkyllistä vesieliöille, voi aiheuttaa pitkäaikaisia haittavaikutuksia vesiympäristössä), R59 (vaarallista otsonikerrokselle), R60 (voi heikentää hedelmällisyyttä), R61 (vaarallista sikiöille), R62 (voi mahdollisesti heikentää hedelmällisyyttä), R63 (voi olla vaarallista sikiöille), R64 (saattaa aiheuttaa haittaa rintaruokinnassa oleville lapsille), tai jokin näiden yhdistelmä neuvoston direktiivin 67/548/ETY ja sen myöhempien muutosten tai vaarallisten valmisteiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 31 päivänä toukokuuta 1999 annetun Euroopan parlamentin ja neuvoston direktiivin 1999/45/EY(2) ja sen myöhempien muutosten mukaisesti. Kaikkien sellaisten tuotteessa käytettyjen valmisteiden ainesosien, joiden massa on enemmän kuin 0,1 % valmisteen massasta, on myös täytettävä edellä mainittu vaatimus. Biosidit, joita käytetään tuotteen säilyvyyden parantamiseen (mikä on jäljempänä olevan biosidejä koskevan arviointiperusteen nojalla sallittua) ja joihin on liitetty vaarallisuutta osoittava lauseke R50/53 tai R51/53, ovat kuitenkin sallittuja, mutta ainoastaan sillä edellytyksellä, etteivät ne ole mahdollisesti biologisesti kertyviä. Biosidiä pidetään mahdollisesti biologisesti kertyvänä, jos log Pow (jakaantumiskerroin oktanoli/vesi) >= 3,0 (paitsi jos kokeellisesti määritelty BCF <= 100). Toimivaltaiselle elimelle on ilmoitettava tuotteen täsmällinen koostumus ja sille on toimitettava jäljennökset kunkin valmistusaineen käyttöturvallisuustiedotteista, joista on käytävä ilmi kunkin valmistusaineen luokitus tai sen puuttuminen, sekä vakuutus siitä, ettei tuote sisällä mitään edellä mainittuja aineita. Samoin kaikkien tuotteessa käytettävien valmisteiden toimittajien on annettava vakuutus siitä, että valmiste on edellä mainittujen vaatimusten mukainen. 4. Hajusteet a) Tuote ei saa sisältää hajusteita, jotka sisältävät nitromyskejä tai polysyklisiä myskejä (siten kuin ne on määritelty edellä olevassa arviointiperusteessa). b) Jos tuote sisältää yhtä tai useampaa seuraavista hajusteista, tästä on oltava pakkauksessa selvä merkintä, jossa mainitaan kyseisen hajusteiden nimet: >TAULUKON PAIKKA> c) Kaikki valmistusaineet, joita lisätään tuotteeseen hajusteina, on valmistettava ja/tai niitä on käsiteltävä Kansainvälisen hajusteliiton (IFRA) käytännesääntöjen mukaisesti. Toimivaltaiselle elimelle on toimitettava vakuutus tämän arviointiperusteen kaikkien osien noudattamisesta. 5. Väriaineet Tuotteessa käytettyjen väriaineiden on oltava sallittuja kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetussa neuvoston direktiivissä 76/768/ETY(3) ja sen myöhemmissä muutoksissa sekä elintarvikkeissa käytettäväksi tarkoitetuista väriaineista 30 päivänä kesäkuuta 1994 annetussa Euroopan parlamentin ja neuvoston direktiivissä 94/36/EY(4) ja sen myöhemmissä muutoksissa. Toimivaltaiselle elimelle on toimitettava vakuutus tämän arviointiperusteen noudattamisesta sekä täydellinen luettelo käytetyistä väriaineista. 6. Biosidit a) Tuote saa sisältää biosidejä ainoastaan sen säilyvyyden parantamiseksi ja pelkästään tätä tarkoitusta varten asianmukaisesti annosteltuna. Tämä ei koske pinta-aktiivisia aineita, joilla voi olla myös biosidiominaisuuksia. Toimivaltaiselle elimelle on ilmoitettava tuotteen täsmällinen koostumus ja sille on toimitettava jäljennökset lisättyjen säilytysaineiden käyttöturvallisuustiedotteista sekä tiedot tuotteen säilyvyyden kannalta tarvittavasta annostuksesta. Toimivaltaiselle elimelle on toimitettava vakuutus tämän arviointiperusteen noudattamisesta. b) Pakkauksessa tai muissa tiedotteissa ei saa väittää tai antaa ymmärtää, että tuotteella on mikrobeja tuhoava vaikutus. Toimivaltaiselle elimelle on toimitettava kussakin pakkaustyypissä käytetty teksti ja kuvitus ja/tai mallikappale kustakin erilaisesta pakkaustyypistä sekä vakuutus tämän arviointiperusteen noudattamisesta. 7. Herkistävät aineet Tuotteeseen ei saa liittää vaarallisuutta osoittavaa lauseketta R42 (altistuminen hengitysteitse voi aiheuttaa herkistymistä) ja/tai R43 (ihokosketus voi aiheuttaa herkistymistä) vaarallisten valmisteiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä annetun direktiivin 1999/45/EY mukaisesti. Toimivaltaiselle elimelle on ilmoitettava tuotteen täsmällinen koostumus ja sille on toimitettava jäljennökset kunkin valmistusaineen käyttöturvallisuustiedotteista, joista on käytävä ilmi kunkin valmistusaineen luokitus tai sen puuttuminen, sekä vakuutus tämän arviointiperusteen noudattamisesta. 8. Pinta-aktiivisten aineiden kokonaismäärän rajoittaminen pesukertaa kohden Pinta-aktiivisten aineiden kokonaismassa yhtä tiskivesilitraa kohden suositellussa annoksessa (likaiset astiat) ei saa olla suurempi kuin 0,4 grammaa. Toimivaltaiselle elimelle on ilmoitettava aktiivisten aineiden kokonaismäärä millilitrassa tuotetta sekä pakkauksessa likaisia astioita varten suositeltu annostus millilitroina tiskivesilitraa kohden. Näiden tietojen perusteella on osoitettava tämän arviointiperusteen noudattaminen. 9. Pakkauksia koskevat vaatimukset a) Kuluttajapakkauksen tilavuuskertoimen (VCP) on oltava pienempi tai yhtä suuri kuin 1,9. Tätä perustetta ei sovelleta, jos vähintään 50 % kuluttajapakkauksen materiaalista on kierrätettyä. VCP on pienimmän pakkauksen sulkevan suorakulmaisen kappaleen (suorakulmaisen suuntaissärmiön) tilavuus jaettuna pakkauksen sisältämän tuotteen tilavuudella. b) Jos kuluttajapakkaus on valmistettu kierrätysmateriaalista, tästä kertovien pakkausmerkintöjen on oltava standardin ISO 14021 "Environmental labels and declarations - Self declared claims (type II environmental labelling)" mukaisia. c) Kuluttajapakkauksen osat on voitava helposti erottaa vain yhtä materiaalia sisältäviin osiin. d) Muovien merkinnöissä on noudatettava pakkauksista ja pakkausjätteistä 20 päivänä joulukuuta 1994 annettua Euroopan parlamentin ja neuvoston direktiiviä 94/62/EY(5) tai standardin DIN 6120 osia 1 ja 2 yhdessä standardin DIN 7728 osan 1 kanssa. Toimivaltaiselle elimelle on toimitettava pakkausta koskevat tiedot ja/tai tarvittaessa mallikappale pakkauksesta sekä vakuutus tämän arviointiperusteen noudattamisesta. SOVELTUVUUS KÄYTTÖÖN 10. Soveltuvuus käyttöön Tuotteen on sovelluttava käyttöön ja sen on täytettävä kuluttajien tarpeet. Toimivaltaiselle elimelle on toimitettava kaikki asiaankuuluvat tiedot. Näihin on vähintään sisällyttävä tulokset tehokkuustestistä, jossa tuotetta (testattuna likaisilla astioilla suositeltua annostelua noudattaen todellista käyttötilannetta vastaavissa olosuhteissa) verrataan veteen ja vähintään yhteen toiseen tuotteeseen (joka on yleisesti saatavilla alueella, jossa ympäristömerkin saanutta tuotetta on tarkoitus markkinoida, ja suositeltua annostelua noudattaen). Näissä vertailuissa käytettyjen vertailutuotteen(-tuotteiden) ja testimenetelmän valinta on perusteltava. Hakija voi käyttää esimerkiksi CTTN-IREN:n vahvistamaa testimenetelmää "Dishwashing". KULUTTAJILLE ANNETTAVAT TIEDOT 11. Käyttöohjeet Tuotteen pakkauksessa on oltava seuraavat tiedot: a) "Astianpesu sujuu tehokkaimmin, vettä ja energiaa säästäen ja vähemmän luontoa kuormittaen, jos ei tiskata juoksevalla vedellä vaan upotetaan astiat pesuveteen ja noudatetaan suositeltua annostusta. Paras pesutulos saadaan ilman runsasta vaahtoa". (Tai vastaava teksti.) b) Jäljempänä oleva kuvake ja tiedot on merkittävä pakkaukseen riittävän kokoisina ja selvästi erottuvaa taustaa vasten. >PIC FILE= "L_2001214FI.003501.TIF"> jossa x, y, z ja w ovat hakijan ja/tai valmistajan määrittämiä. Edellä olevassa kuvakkeessa käytettävä mittayksikkö on millilitra. Toinen hyvin tunnettu mittayksikkö, kuten teelusikallinen, annetaan tämän lisäksi suluissa (kuten edellä olevassa kuvakkeessa). Kuitenkin jos pakkauksessa on tehokas ja helppokäyttöinen annostelumekanismi, jonka avulla annostelu onnistuu yhtä tarkasti, voidaan käyttää vaihtoehtoista mittayksikköä (esim. korkillista, puristusta tai muuta). c) Yhdellä pullollisella saavutettavien pesukertojen likimääräinen lukumäärä. Tämä lasketaan jakamalla tuotteen tilavuus annoksella, jota suositellaan likaisilla astioille 5 litraan astianpesuvettä (kuten edellä olevassa kuvakkeessa mainitaan). d) Pesu- ja puhdistusaineiden tuoteselosteista 13 päivänä syyskuuta 1989 annettua komission suositusta 89/542/ETY(6) on sovellettava. e) Jos tuote sisältää hajusteita, siitä on oltava merkintä pakkauksessa. f) "Lisätietoja EU:n ympäristömerkistä saa Internet-sivulta http://europa.eu.int/ecolabel" (tai vastaava teksti). Toimivaltaiselle elimelle on toimitettava mallikappale pakkauksesta kaikkine merkintöineen sekä vakuutus tämän arviointiperusteen kaikkien osien noudattamisesta. 12. Ympäristömerkissä olevat tiedot Ympäristömerkin kentässä 2 on oltava seuraava teksti: - vähäisempi vaikutus vesieliöihin, - selkeät annosteluohjeet. (1) EYVL 196, 16.8.1967, s. 1. (2) EYVL L 200, 30.7.1999, s. 1. (3) EYVL L 262, 27.9.1976, s. 169. (4) EYVL L 237, 10.9.1994, s. 13. (5) EYVL L 365, 31.12.1994, s. 10. (6) EYVL L 291, 10.10.1989, s. 55. Lisäys I PESUAINEIDEN VALMISTUSAINETIETOKANTA JA NIIHIN VALMISTUSAINEISIIN SOVELLETTAVA MENETTELYTAPA, JOITA EI MAINITA TIETOKANNASSA A. Jäljempänä annettuja tietoja yleisimmin käytetyistä pesuaineiden valmistusaineista käytetään ekologisten arviointiperusteiden laskentaan. (Huomautus: tässä tuoteryhmässä ei käytetä muuttujia aerobisesti biologisesti hajoamaton, liukenevat epäorgaaniset aineet, liukenemattomat orgaaniset aineet, teoreettinen hapenkulutus sekä muuttujan anaerobisesti biologisesti hajoamaton korjauskertoimia CF) Valmistusainetietokanta (DID-luettelo; versio 29.9.1998) >TAULUKON PAIKKA> Huomautukset: K= Kyllä, perustetta sovelletaan. O= Ei, perustetta ei sovelleta. LTE= Pitkäaikaisvaikutuspitoisuus. NOEC= Ei todettavaa vaikuttavaa pitoisuutta. CF= Korjauskerroin anaerobisesti hajoamattomille orgaanisille aineille. THOD= Teoreettinen hapenkulutus. B. Menettelytapa sellaisia valmistusaineita varten, joita ei ole mainittu DID-luettelossa Niiden valmistusaineiden osalta, joita ei ole mainittu DID-luettelossa, hakijoiden on määriteltävä kyseessä olevien muuttujien asianmukaiset arvot omalla vastuullaan. Tiedot sovellettavista testimenetelmistä ovat direktiivin 67/548/ETY asiaankuuluvissa liitteissä. Jäljempänä esitetään pitkäaikaisia toksisuusvaikutuksia aiheuttavan pitoisuuden (LTE) ja kuormituskertoimien (LF) arvioinnissa käytettävä menettelytapa. 1. Pitkäaikaisia toksisuusvaiktuksia aiheuttavan pitoisuuden (LTE) arviointi LTE-arvoksi on valittava alhaisin vahvistettu kaloihin, vesikirppuihin (Daphnia magna) tai leviin kohdistuvan pitkäaikaisen toksisuusvaikutuksen pitoisuus. Aineille lopulta valittavia LTE-arvoja voidaan korjata, jos käytettävissä on homologeihin ja/tai määrällisiin rakenteen ja aktiivisuuden välisiin suhteisiin (QSAR) perustuvia tietoja. Jos pitkäaikaista toksisuutta koskevat tiedot (kuten NOEC) puuttuvat yhdeltä tai useammalta näistä kolmesta lajista tai jos saatavilla on ainoastaan lyhytaikaista toksisuutta koskevia tietoja (kuten LC50), käytetään seuraavia turvallisuuskertoimia (UF): 1.1. Muiden kuin pinta-aktiivisten aineiden turvallisuuskertoimet (UF) >TAULUKON PAIKKA> Näistä säännöistä voidaan sallia poikkeus, jos voidaan esittää todisteita siitä, että matalammat arvot ovat tieteellisesti perusteltuja. 1.2. Pinta-aktiivisten aineiden turvallisuuskertoimet (UF) >TAULUKON PAIKKA> 2. Kuormituskertoimien (LF) arviointi Kriittisen laimennusmäärän - toksisuus (CDVtox) laskennassa käytettävät kuormituskertoimet (LF) kuvaavat sitä prosenttiosuutta aineesta, joka kulkeutuu jäteveden käsittelyjärjestelmän läpi, ja ne riippuvat aineen biologisesta hajoavuudesta ja sorptio-ominaisuuksista. 2.1. Orgaanisten aineiden kuormituskertoimet >TAULUKON PAIKKA> Huomautus: Sorptio voidaan arvioida arvolla log Pow (jakaantumiskerroin oktanoli/vesi), jolloin log Pow < 2 merkitsee "alhaista sorptiota", log Pow 2 < x < 4 "keskimääräistä sorptiota" ja log Pow > 4 "korkeaa sorptiota". Jos sorptiotietoja ei ole saatavilla, sorption oletetaan olevan alhainen. 2.2. Erityismenettely nopeasti hajoaville pinta-aktiivisille aineille >TAULUKON PAIKKA> 2.3. Erityismenettelytapa epäorgaanisille aineille >TAULUKON PAIKKA>